Universiteit van Kaapstad in vlamme gehul‘n Gebou op die Universiteit van Kaapstad se kampus brand. (Foto: Verskaf). Die Universiteit van Kaapstad moes ontruim word nadat ŉ brand Sondagoggend aan die voet van Tafelberg uitgebreek en na die universiteit versprei het. Verskeie van die geboue op die kampus, sowel as historiese bakens, het in die slag gebly. “Alle universiteitstudente word tans deur nooddienspersoneel van die kampus af na veiligheid geneem. Die universiteit werk saam met SANParke en die Stad Kaapstad om die brand op die kampus te blus,” het die universiteit Sondagmiddag in ŉ verklaring gesê. Die historiese Mostert se Meule ná dit gebrand het. (Foto: Twitter/@vickystarkinc) Maroela Media het vroeër berig die stad se brand‑ en reddingsdiens is omstreeks 08:45 ingelig oor plantegroei wat by Philip Kgosana-rylaan naby die Rhodes-gedenkteken aan die brand geslaan het. Die brand het die gedenkteken se teekamer beskadig. Luidens ŉ verklaring deur SANParke Sondagmiddag het die restaurant intussen heeltemal afgebrand. Teen 17:00 Sondagmiddag het brandbestryders steeds gesukkel om die brand onder bedwang te bring. Luidens plasings op sosiale media het verskeie lektore se kantore en die biblioteek, waar waardevolle historiese dokumente gehou word, gebrand. Mostert se Meul, ŉ historiese windmeul in Mowbray oorkant die universiteit, is ook erg in die brand beskadig. Dit was tot op hede nog die enigste windmeul in werkende toestand in Suider-Afrika. Volgens SANParke se verklaring het 129 brandbestryders van verskeie nooddienste Sondag die brand bestry en nog brandbestryders sou binnekort by hulle aansluit. Volgens SANParke dra warm temperature en lae humiditeit daartoe by dat die brand vinnig versprei. Die Stad Kaapstad het intussen versoek dat lede van die publiek wat kospakkies vir die brandbestryders wil skenk, dit by die brandweerstasie in Roelandstraat aflewer.